LT Europos Sąjungos oficialusis leidinys C 49/1

2008 m. vasario 12 d.

TARYBOS NUOMONĖ

dėl atnaujintos 2007–2010 m. Liuksemburgo stabilumo programos

(2008/C 49/01)

EUROPOS SĄJUNGOS TARYBA,

atsižvelgdama į Europos bendrijos steigimo sutartį,

atsižvelgdama į 1997 m. liepos 7 d. Tarybos reglamentą (EB) Nr. 1466/97 dėl biudžeto būklės priežiūros stiprinimo ir ekonominės politikos priežiūros bei koordinavimo (1), ypač į jo 5 straipsnio 3 dalį,

atsižvelgdama į Komisijos rekomendaciją,

pasikonsultavusi su Ekonomikos ir finansų komitetu,

PATEIKĖ ŠIĄ NUOMONĘ:

(1) 2008 m. vasario 12 d. Taryba išnagrinėjo atnaujintą Liuksemburgo stabilumo programą, kuri apima 2007–2010 m. laikotarpį.

(2) 2001–2003 m. pasibaigus ekonomikos sulėtėjimo etapui, Liuksemburge išgyvenamas naujas stipraus ekonomikos augimo laikotarpis. 2004–2007 m. realusis BVP kasmet vidutiniškai didėjo 5,25 %, o vidaus užimtumas – daugiau kaip 3 %. Šiomis aplinkybėmis Liuksemburgas sugebėjo vėl pasiekti valstybės biudžeto perteklių. Per programos apimamą laikotarpį augimas turėtų ir toliau išlikti didelis, nors ir prognozuojama, kad per ateinančius metus jis šiek tiek lėtės. Vis dėlto, nepaisant šiuo metu geros ūkio ir visų pirma valstybės finansų būklės, visuomenės senėjimo problema Liuksemburge bus ypač opi, todėl ilgalaikis tvarumas yra rimtas uždavinys.

(3) Programoje pateikti du skirtingi makroekonominių ir biudžeto projekcijų scenarijai: pagrindinis ir alternatyvusis. Programoje remiamasi pagrindiniu scenarijumi, kuriuo pagrįstos programoje pateiktos biudžetinės projekcijos. Remiantis šiuo metu turima informacija (2) panašu, kad šis scenarijus pagrįstas patikimomis augimo prielaidomis. Jame numatoma, kad realiojo BVP augimas sumažės nuo 6 % 2007 m. iki vidutiniškai 4,5 % 2008–2010 m. laikotarpiu. Programoje pateiktos 2008 m. infliacijos projekcijos yra mažokos, atsižvelgiant į 2007 m. pabaigos spartų vartotojų kainų augimą ir neseniai padidėjusias energijos kainas. Darbo sąnaudų padidėjimas Liuksemburge gerokai viršijo ES vidurkį nuo šio dešimtmečio pradžios, o programoje planuojama, kad per apimamą laikotarpį jis išliks gana didelis, o dėl to galėtų laipsniškai silpnėti šalies konkurencingumas.

(4) Komisijos tarnybų 2007 m. rudens prognozėje numatomas 2007 m. valdžios sektoriaus biudžeto perteklius – 1,2 % BVP, o 2007 m. atnaujintoje stabilumo programoje – 1 % BVP, palyginti su 0,9 % BVP deficitu, kurio siekta pagal ankstesnę atnaujintą programą. Pagrindinė šio didelio skirtumo, palyginti su siektinu rodikliu, priežastis – pastaraisiais metais gerokai patikslinti valstybės finansų duomenys, dėl to nuo 2005 m. valdžios sektoriaus balansas labai pagerėjo. Šis pagerėjimas reiškia, kad Liuksemburgas pastaraisiais metais buvo nuolat pasiekęs vidutinės trukmės biudžeto būklės tikslą, kuris yra 0,75 % BVP struktūrinis deficitas (t. y. pagal ciklą pakoreguotas deficitas atmetus vienkartines ir kitas laikinąsias priemones). Šis rezultatas yra kur kas geresnis, palyginti su 2006 m. atnaujintoje programoje pateiktu planu vidutinės trukmės tikslą pasiekti nuo 2007 m. Nors 2007 m. valdžios sektoriaus balanso pagerėjimas atitiko pusę 2006 m. atnaujintoje programoje suplanuoto dydžio, o geresnį nei numatyta rezultatą beveik visiškai nulėmė tai, kad buvo gerokai patikslinti valstybės finansų duomenys, 2007 m. vasario 27 d. Tarybos nuomonėje dėl 2006 m. atnaujintos programos (3) patvirtinti tikslai 2007 m. vykdant biudžetą yra pasiekti. Taryba pažymi, kad biudžeto vykdymas taip pat atitinka 2007 m. balandžio mėn. Euro grupės pateiktas biudžeto politikos gaires.

(5) Atsižvelgiant į šiuos patikslintus duomenis, dabartinėje programoje biudžeto konsolidavimas (kaip ankstesnėje programoje) nebenumatomas. Pagrindinis joje numatytas vidutinės trukmės biudžeto strategijos tikslas šiuo metu yra išlaikyti nominalųjį vidutiniškai maždaug 1 % BVP biudžeto perteklių ir toliau su pakankama atsarga laikytis vidutinės trukmės tikslo per visą programos laikotarpį. Planuojama, kad nominalusis biudžeto perteklius sumažės nuo 1 % BVP 2007 m. iki 0,8 % 2008 m., nes sumažintas fizinių asmenų pajamų mokestis, o vėliau perteklius turėtų laipsniškai didėti. Pirminio pertekliaus pokyčiai turėtų būti panašūs. Planuojama, kad 2007–2010 m. perteklius padidės dėl 0,9 procentinio punkto BVP sumažėsiančio išlaidų santykio, kuris daugiau nei kompensuos 0,7 procentinio punkto BVP sumažėsiantį pajamų santykį. Išskyrus 2008 m., kurių duomenys susiję su biudžete numatytomis priemonėmis, šie duomenys rodo projekcijas tuo atveju, jei politika nesikeis, o ne siektinus rodiklius, susijusius su politikos priemonių įgyvendinimu.

(6) Programoje numatyta su biudžeto projekcijomis susijusi rizika atrodo iš esmės subalansuota. Šios projekcijos pagrįstos patikimu makroekonominiu scenarijumi ir atrodo, kad įmanoma jas įgyvendinti. Iš tiesų, rezultatai galėtų būti net šiek tiek geresni nei planuojama programoje, nes visų pirma pajamų projekcijos yra atsargios, o šalies biudžeto vykdymo rezultatai iki šiol buvo geri.

(7) Atsižvelgiant į šį rizikos vertinimą, atrodo, kad programoje apibrėžtos biudžeto politikos kryptys yra pakankamos, siekiant užtikrinti, kad programoje numatyto vidutinės trukmės tikslo su didele atsarga būtų laikomasi visą programos apimamą laikotarpį. Programoje numatytos fiskalinės politikos kryptys atitinka Stabilumo ir augimo paktą visu laikotarpiu. Taryba pažymi, kad fiskalinės politikos kryptys taip pat atitinka 2007 m. balandžio mėn. Euro grupės pateiktas gaires.

(8) Atrodo, kad Liuksemburge rizika valstybės finansų tvarumo atžvilgiu yra vidutinė. Ilgalaikis visuomenės senėjimo poveikis biudžetui yra vienas didžiausių ES, kuriam pirmiausia įtakos turi planuojamas labai didelis pensijų išlaidų padidėjimas. Programoje numatyta 2007 m. biudžeto būklė, kuri yra geresnė už ankstesnėje programoje numatytą pradinę būklę, nedidelis skolos santykis, socialinės apsaugos sektoriuje sukauptas didelis turtas ir struktūrinis pirminis perteklius padeda atsverti planuojamą ilgalaikį visuomenės senėjimo poveikį biudžetui. Tačiau to nepakanka labai padidėsiančioms su visuomenės senėjimu susijusioms išlaidoms padengti. Didelis pirminis perteklius vidutinės trukmės laikotarpiu ir, kaip pripažino valdžios institucijos, priemonių, kuriomis būtų siekiama sustabdyti didelį su visuomenės senėjimu susijusių išlaidų augimą, įgyvendinimas padėtų sumažinti riziką valstybės finansų tvarumo atžvilgiu.

(9) Atrodo, kad stabilumo programa tam tikru mastu suderinta su nacionalinės reformų programos 2007 m. spalio mėn. įgyvendinimo ataskaita. Visų pirma stabilumo programoje nurodytos priemonės atitinka 2005 m. nacionalinę reformų programą ir 2007 m. spalio mėn. jos įgyvendinimo ataskaitą, pvz., planuojamas MTTP išlaidų didinimas ir nauji investicijų į geležinkelių ir kelių infrastruktūrą projektai. Stabilumo programoje pateiktose biudžeto projekcijose atsižvelgta į tų nacionalinėje reformų programoje numatytų reformų, kurių poveikis biudžetui yra tiesioginis.

(10) Programoje pateikta biudžeto strategija iš dalies atitinka šaliai skirtas bendrąsias ekonominės politikos gaires, įtrauktas į integruotas gaires, ir gaires euro zonos valstybėms narėms biudžeto politikos srityje, pateiktas atsižvelgiant į Lisabonos strategiją. Visų pirma pensijų sistemos reformos siekiant padidinti valstybės finansų tvarumą iki šiol nepradėtos.

(11) Atsižvelgiant į duomenų pateikimo reikalavimus, nustatytus elgesio kodekse dėl stabilumo ir konvergencijos programų, programoje pateikiami ne visi privalomi ir neprivalomi duomenys (4).

Daroma bendra išvada, kad valstybės biudžeto būklė vėl yra perteklinė, o BVP ir užimtumas sparčiai auga. Pastaruoju metu paskelbti patikslinti duomenys rodo, kad valstybės finansų būklė pablogėjo kur kas mažiau nei anksčiau vertinta. Todėl Liuksemburgas buvo nuolat pasiekęs vidutinės trukmės tikslą, o programoje nurodytas valdžios sektoriaus balansas kasmet yra bent 1 % BVP geresnis už ankstesnėje atnaujintoje programoje pateiktus rodiklius. Sumažinus mokesčius perteklius 2008 m. šiek tiek sumažės, bet programoje siekiama per visą laikotarpį išlaikyti vidutiniškai 1 % BVP perteklių. Atrodo, kad programoje numatytas makroekonominis scenarijus ir siektini biudžetiniai rodikliai yra patikimi, o biudžeto rezultatai galėtų būti net šiek tiek geresni nei planuojama. Tačiau per ateinančius dešimtmečius Liuksemburgo finansinė našta taps ypač sunki dėl visuomenės senėjimo ir to, kad iki šiol nesiimta korekcinių priemonių. Tuo galima paaiškinti, kodėl laikoma, kad šalyje rizika ilgalaikio valstybės finansų tvarumo atžvilgiu yra vidutinė, nepaisant šiuo metu esamos geros biudžeto būklės.

Atsižvelgiant į pirmiau išdėstytą vertinimą ir prognozuojamą labai didelį su visuomenės senėjimu susijusių išlaidų didėjimą ateinančiais dešimtmečiais, Liuksemburgas raginamas didinti ilgalaikį valstybės finansų tvarumą ir tuo tikslu įgyvendinti struktūrinių reformų priemones, ypač pensijų srityje.

Pagrindinių makroekonominių ir biudžeto projekcijų palyginimas

2006 2007 2008 2009 2010 Realusis BVP (pokytis %) 2007 m. lapkričio mėn. SP 6,1 6,0 4,5 5,0 4,0 2007 m. lapkričio mėn. COM 6,1 5,2 4,7 4,5 nėra duomenų 2006 m. lapkričio mėn. SP 5,5 4,0 5,0 4,0 nėra duomenų SVKI infliacija (%) 2007 m. lapkričio mėn. SP 3,0 2,3 2,0 2,1 2,1 2007 m. lapkričio mėn. COM 3,0 2,5 2,8 2,3 nėra duomenų 2006 m. lapkričio mėn. SP 2,9 1,4 2,0 2,0 nėra duomenų Gamybos apimties atotrūkis (5) (% potencialiojo BVP) 2007 m lapkričio mėn. SP – 0,4 0,5 0,1 0,2 – 0,8 2007 m. lapkričio mėn. COM (6) – 0,2 0,0 – 0,2 – 0,6 nėra duomenų 2006 m. lapkričio mėn. SP – 0,3 – 0,8 – 0,5 – 1,6 nėra duomenų Grynasis skolinimas ir (arba) skolinimasis, palyginti su kitomis pasaulio šalimis (% BVP) 2007 m. lapkričio mėn. SP nėra duomenų nėra duomenų nėra duomenų nėra duomenų nėra duomenų 2007 m. lapkričio mėn. COM nėra duomenų nėra duomenų nėra duomenų nėra duomenų nėra duomenų 2006 m. lapkričio mėn. SP nėra duomenų nėra duomenų nėra duomenų nėra duomenų nėra duomenų Valdžios sektoriaus balansas (% BVP) 2007 m. lapkričio mėn. SP 0,7 1,0 0,8 1,0 1,2 2007 m. lapkričio mėn. COM 0,7 1,2 1,0 1,4 nėra duomenų 2006 m. lapkričio mėn. SP – 1,5 – 0,9 – 0,4 0,1 nėra duomenų Pirminis balansas (% BVP) 2007 m. lapkričio mėn. SP 0,9 1,2 1,1 1,2 1,5 2007 m. lapkričio mėn. COM 0,9 1,3 1,2 1,5 nėra duomenų 2006 m. lapkričio mėn. SP – 1,3 – 0,8 – 0,2 0,3 nėra duomenų Pagal ciklą pakoreguotas balansas (5) (% BVP) 2007 m. lapkričio mėn. SP 0,9 0,7 0,8 0,9 1,6 2007 m. lapkričio mėn. COM 0,8 1,2 1,2 1,7 nėra duomenų 2006 m. lapkričio mėn. SP – 1,3 – 0,5 – 0,1 0,9 nėra duomenų Struktūrinis balansas (7) (% BVP) 2007 m. lapkričio mėn. SP 0,6 0,7 0,8 0,9 1,6 2007 m. lapkričio mėn. COM 0,8 1,2 1,2 1,7 nėra duomenų 2006 m. lapkričio mėn. SP – 1,3 – 0,5 – 0,1 0,9 nėra duomenų Bendroji valdžios sektoriaus skola (% BVP) 2007 m. lapkričio mėn. SP 6,6 6,9 7,1 7,2 7,0 2007 m. lapkričio mėn. COM 6,6 6,6 6,0 5,4 nėra duomenų 2006 m. lapkričio mėn. SP 7,5 8,2 8,5 8,5 nėra duomenų Stabilumo programa (SP); Komisijos tarnybų 2007 m. rudens ekonominės prognozės (COM); Komisijos tarnybų skaičiavimai.

(1) OL L 209, 1997 8 2, p. 1. Reglamentas su pakeitimais, padarytais Reglamentu (EB) Nr. 1055/2005 (OL L 174, 2005 7 7, p. 1). Šiame tekste nurodyti dokumentai pateikiami šioje tinklavietėje:

http://ec.europa.eu/economy_finance/about/activities/sgp/main_en.htm.

(2) Vertinant visų pirma atsižvelgiama į Komisijos tarnybų rudens prognozę ir Komisijos atliktą nacionalinės reformų programos 2007 m. spalio mėn. įgyvendinimo ataskaitos vertinimą.

(3) OL C 70, 2007 3 27, p. 24.

(4) Visų pirma nėra duomenų apie balansą įvairiuose sektoriuose, išskyrus valdžios sektorių.

(5) Gamybos apimties atotrūkis ir pagal ciklą pakoreguotas balansas vadovaujantis programomis pagal Komisijos tarnybų perskaičiavimus remiantis programose pateikta informacija.

(6) Remiantis augimo potencialo apskaičiavimais: 4,8 %, 5,0 %, 5,0 % ir 4,9 % atitinkamai 2006–2009 m.

(7) Pagal ciklą pakoreguotas balansas atmetus vienkartines ir kitas laikinąsias priemones. Naujausioje programoje ir Komisijos tarnybų rudens prognozėje 2007–2010 m. laikotarpiu vienkartinių ar kitų laikinųjų priemonių nenumatyta.

Šaltinis:

Stabilumo programa (SP); Komisijos tarnybų 2007 m. rudens ekonominės prognozės (COM); Komisijos tarnybų skaičiavimai.